  Майя Бывальцева Удмуртиысь анай-атайтэк кылем 200 нылпиос 2016-тӥ арын улон инты басьтӥзы. Сыӵе лыдпусэз веразы 20-тӥ толсуре элькунысь дышетонъя но тодосъя министерстволэн коллегиезлэн кенешоназ. 2016-тӥ арысь 12-тӥ толсурлы министерство 4 муниципал кылдытэтъёсын 81 улон инты басьтӥз, со пӧлысь 67-ез — Ижкарын. Со сяна, куарусёнэ Глазкарын 18 патеръем юртэз сӥё-дано усьтӥзы, Можга ёросысь Бадӟым Сибы гуртын 30 патеръем юртэз быдэсак выльдӥзы. Со понна Удмуртилэн коньдэтысьтыз оглом 234 миллион манет висъязы, эшшо 72 миллион манет федерал казнаысь вуиз. Чакланъёсъя, вуоно арын та лыдпус будоз. «Котькуд ар ми анай-атайтэк кылем 200 пиналъёслы улон инты сётӥськомы. Со лэсьтӥськон чотын но, Ижкарын сямен, татын Ракетной ульчаын ми 17 этажъем юрт пуктӥмы. Отын огдыре 119 пиналъёс улон инты басьтӥзы. Со сяна, министерство муниципал кылдытэтъёсын но патеръёс басьтэ», — вераз Удмуртиысь дышетонъя но тодосъя министерствоысь нылпиослы мерлыко юрттэт сётонъя но лэсьтӥськонъя управленилэн кивалтӥсез Светлана Корепанова. Солэн кылъёсызъя, али улон интылы черодын сылэ 2 сюрс 100 пала адями, нош сое басьтыны быгатӥсь сиротаослэн черодазы 3 сюрс 400 мурт. 2013-тӥ арысен Удмуртиысь дышетонъя но тодосъя министерство быдэ вуэмъёсты сяна, кинлы кун улон инты сётыны кулэ, озьы ик 14 арессы тырмем пиналъёсты но лыдэ басьтэ. «Солэн эрикрадэз ӧз кылды на, но ми сое лыдэ басьтӥськомы ни, тодӥськомы, 4 ар ортчыса, со вуоз», — пусйиз Корепанова. Со улон интылы кулэяськись сиротаослэсь лыдзэс чакланы луонлык сётэ. Корепановалэн верамезъя, вуоно арын анай-атайтэк кылем 200 пиналъёслы улон инты сётыны чакламын, со тужгес пичиез лыдпус. Элькун 18 патеръем юртъёсты ӝутонэз азьланьтоз (сыӵеос вань ни Глазкарын но Эграын), озьы ик дась коркаосын патеръёс басьтылоз. Со сяна, 2013-тӥ арозь ужам улосвыл катъя улон инты басьтӥсь пиналъёслэсь черодзэс 2016-тӥ арозь быдтыны чаклало. Улон инты басьтон муниципалитетъёслы оскемын. Тегъёс: Мерлык Удмуртия пиналъёс Дышетонъянонаукаяминистерство  